Na temelju članka 36. Zakona o poljoprivredi („Narodne novine“ broj 118/18 i 42/20) i članka 31. Statuta Općine Ferdinandovac („Službeni glasnik Koprivničko-križevačke županije“ broj 6/13, 1/18. i 5/20), Općinsko vijeće Općine Ferdinandovac na 39. sjednici održanoj 16. prosinca 2020. godine donijelo je

**PROGRAM**

**potpora u poljoprivredi Općine Ferdinandovac za 2021. godinu**

1. **OPĆE ODREDBE**

**Članak 1.**

Programom potpora u poljoprivredi Općine Ferdinandovac za 2021. godinu (u daljnjem tekstu: Program) utvrđuju se aktivnosti u poljoprivredi za koje će Općina Ferdinandovac (u daljnjem tekstu: Općina) u 2021. godini dodjeljivati potpore male vrijednosti te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Općine Ferdinandovac za 2021. godinu (u daljnjem tekstu: Proračun).

**Članak 2.**

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1408/2013 i Uredbom Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru te 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24. prosinac 2013. godine)– u daljnjem tekstu: Uredba de minimis .

Sukladno članku 1. Uredbe, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

**Članak 3.**

Sukladno članku 2., točki 2. Uredbe pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

1. **KORISNICI PROGRAMA**

**Članak 4.**

Korisnici ovog Programa su poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Općine, a koja zadovoljavaju kriterije propisane za pojedine aktivnosti.

Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, obrte, trgovačka društva, udruge i zadruge registrirane za obavljanje poljoprivredne djelatnosti.

Pravo na potpore poljoprivredna gospodarstva ostvaruju na osnovu provedenog javnog poziva, dostavljenih zahtjeva i ocjene dopuštenosti pojedine potpore, a isto traje do iskorištenja sredstava osiguranih u Proračunu.

1. **MJERE POTPORA**

**Članak 5.**

Općina Ferdinandovac će u 2021. godini sukladno Uredbi de minimis dodjeljivati potpore za sljedeće Mjere:

**Mjera 1: Plaćanje premije osiguranja**

Potpore koje će se dodjeljivati korisnicima po pojedinoj zaključenoj polici osiguranja za sve poljoprivredne kulture, sufinancira se iznos najviše do 25% troška ugovorene police premije osiguranja, pod uvjetom da je osiguranik platio najmanje 30% iznosa premije osiguranja , bez obzira na osigurani rizik (elementarne nepogode – tuča, mraz, poplava i druge) za koji je sklopljena polica osiguranja.

Potrebna dokumentacija koja se prilaže kod podnošenja zahtjeva za sufinanciranje:

- dokaz da je podnositelj zahtjeva upisan u Upisnik OPG,

- preslika zaključene police osiguranja u tekućoj godini,

- preslika potvrde osiguravajućeg društva s kojim je sklopljena polica, potpisanu od ovlaštene osobe za zastupanje, da je ugovaratelj osiguranja izvršio uplatu 30% police u toj godini,

- preslika obrasca za poticaj u tekućoj godini,

- preslika osobne iskaznice i OIB,

- preslika žiro-računa /IBAN podnositelja zahtjeva.

Podnosiocu zahtijeva za sufinanciranje kojeg domaćinstvo (i drugi članovi njegovog domaćinstva) ima dugovanja prema Općini po bilo kojem osnovu neće se odobriti sufinanciranje.

Zahtjevi se podnose najkasnije do 28. prosinca 2021. godine.

Općina je u Proračunu osigurala sredstva potpore u svoti od 20.000,00 kuna za osiguranje poljoprivrednih kultura na području Općine.

Intenzitet potpore osiguranja poljoprivrednih usjeva na području Općine utvrđen je u iznosu do 25% troškova premije osiguranja.

**Mjera 2: Sufinanciranje umjetnog osjemenjivanja krava i junica**

Potpore koje će se dodjeljivati korisnicima za sufinanciranje umjetnog osjemenjivanja krava i junica i to pravnim i fizičkim osobama koja se bave primarnom poljoprivrednom proizvodnjom s područja Općine upisanih u Upisnik poljoprivrednih gospodarstava i to:

- sjeme za umjetnu oplodnju krava i junica, samo za prvo osjemenjivanje u iznosu 150,00 kuna po kravi ili junici plotkinji, ali ne više od 3.000,00 kuna po korisniku godišnje.

Potrebna dokumentacija koja se prilaže kod podnošenja zahtijeva za sufinanciranje:

- dokaz da je podnositelj zahtijeva upisan u Upisnik OPG,

- dokaz da je krava i junica koja se osjemenjiva registrirana u JRDŽ,

- presliku pripusnice s podacima o kravi i junici i registarski broj iz registra,

- presliku računa ovlaštene ustanove koja je izvršila uslugu,

- presliku žiro-računa/IBAN podnositelja zahtijeva,

- preslika osobne iskaznice s OIB-om.

Podnosiocu zahtijeva za sufinanciranje kojeg domaćinstvo (i drugi članovi njegovog domaćinstva) ima dugovanja prema Općini po bilo kojem osnovu neće se odobriti sufinanciranje.

Zahtjevi se podnose najkasnije do 28. prosinca 2021. godine.

Općina je u Proračunu osigurala sredstva potpore u svoti od 100.000,00 kuna za sufinanciranje umjetnog osjemenjivanja krava i junica.

Intenzitet potpore za sufinanciranje umjetnog osjemenjivanja krava i junica iznosi 150,00 kuna po kravi ili junici plotkinji, ali ne više od 3.000,00 kuna po korisniku godišnje.“.

1. **PODNOŠENJE ZAHTJEVA I POTREBNA DOKUMENTACIJA**

**Članak 6.**

Podnositelju zahtjeva odobrit će se potpora ukoliko isti ispunjava sve uvjete iz ovog Programa. Sukladno članku 3. Uredbe de minimis ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i program po kojem je potpora dodijeljena.

Prije dodjele potpore male vrijednosti, korisnik potpore dužan je davatelju dostaviti izjavu o svim drugim potporama male vrijednosti koje je zaprimio tijekom tekuće godine kao i tijekom prethodne dvije fiskalne godine, neovisno o razini davatelja potpora male vrijednosti, kako bi se izbjegla moguća prekomjerna dodjela državne potpore.

Davatelj državne potpore prilikom dodjele državne potpore male vrijednosti ima obvezu izvijestiti korisnika da mu je dodijeljena potpora male vrijednosti, voditi evidenciju o dodijeljenim potporama male vrijednosti po pojedinim korisnicima, te čuvati podatke o dodijeljenim potporama male vrijednosti deset godina od dana dodjele.

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.

O dodijeljenoj potpori male vrijednosti, izvješćuje se Ministarstvo poljoprivrede.

**Članak 7.**

Općina će objaviti Javni poziv za dodjelu potpora iz ovog Programa putem oglasne ploče i na mrežnim stranicama Općine u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom.

**Članak 8.**

Javni poziv iz članka 7. ovog Programa raspisati će se tijekom 2021. godine nakon dobivanja pozitivnog mišljenja Ministarstva poljoprivrede.

1. **ZAVRŠNE ODREDBE**

**Članak 9.**

Za kontrolu zahtjeva i provedbu ovog Programa zadužen je Jedinstveni upravni odjel Općine.

**Članak 10.**

Ovaj Program objavit će se u „Službenom glasniku Koprivničko-križevačke županije“, a stupa na snagu 1. siječnja 2021. godine.

OPĆINSKO VIJEĆE OPĆINE FERDINANDOVAC

KLASA: 320-01/20-01/05

URBROJ: 2137/15-01-20-2

Ferdinandovac, 16. prosinca 2020.

POTPREDSJEDNIK:

**Darko Marić**